
Për krijimin e fondit shqiptar të konkurrueshmërisë

Në mbështetje të nenit 100 të Kushtetutës, të neneve 6, shkronjat “ç”, “d” e “e”, dhe 7 shkronja “a”, të ligjit nr.8957, datë 17.10.2002 “Për ndërmarrjet e vogla dhe të mesme”, dhe të ligjit nr.9645, datë 27.11.2006 “Për Buxhetin e Shtetit të vitit 2007”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Krijimin e Fondit Shqiptar të Konkurrueshmërisë me vlerë, për vitin 2007, prej 25 000 000 (njëzet e pesë milionë) lekësh.
2.Fondi Shqiptar i Konkurrueshmërisë u jep ndihmë, në formë subvencioni të drejtpërdrejtë, ndërmarrjeve të vogla dhe të mesme, deri në 1 000 000 (një milion) lekë, por në asnjë rast më shumë se 50 për qind të vlerës së kostove të pranueshme. Kostot e pranueshme, që mund të bashkëfinancohen, përfshijnë kostot për:
a) investime, të prekshme dhe të paprekshme, në formën e përmirësimeve teknologjike, për përshtatje produkti, përfshirë ambalazhimin dhe etiketimin, certifikim produkti, vlerësim konformiteti dhe zbatim të sistemeve të cilësisë;
b) shërbime këshillimore, në formën e studimeve të tregut dhe të trajnimeve;
c) pjesëmarrje, për herë të parë, në një panair ose ekspozitë jashtë shtetit, si vizitor apo ekspozues.
3. Përfitojnë nga Fondi Shqiptar i Konkurrueshmërisë ndërmarrjet e vogla dhe të mesme, që plotësojnë, veçanërisht, kushtet e mëposhtme:
a) prodhojnë produkte ose ofrojnë shërbime, që tregtohen apo që mund të tregtohen në nivel ndërkombëtar dhe që, gjatë procesit, i japin një vlerë të shtuar, të konsiderueshme produktit përfundimtar;
b) kanë një strategji dhe plan marketingu për zgjerimin e ekspertëve;
c) janë në gjendje të financojnë 100 për qind të gjitha kostot e projektit, të propozuara para përfundimit të tij.
4. Pagesa e subvencionit të bëhet në fund të projektit, kundrejt faturës së shpenzimeve të kryera.
5. Fondi Shqiptar i Konkurrueshmërisë fillon të zbatohet në vititn 2007 dhe zgjat për një periudhë 3-vjeçare.
6. Ngarkohet Agjencia Shqiptare e Biznesit dhe Investimeve (ALBINVEST) për menaxhimin e Fondit Shqiptar të Konkurrueshmërisë.
Procedurat e aplikimit dhe kriteret për përzgjedhjen e përfituesve përcaktohen në rregulloren e funksionimit të Fondit Shqiptar të Konkurrueshmërisë, e cila miratohet nga Ministri i Ekonomisë, Tregtisë dhe Energjetikës.
7. Efektet financiare, që rrjedhin nga zbatimi i këtij vendimi, do të përballohen nga buxheti i Ministrisë së Ekonomisë, Tregtisë dhe Energjetikës, e cila do të krijojë një zë të veçantë për këtë qëllim, për llogari të ALBINVEST-it.

8. Për vitin 2007, Ministria e Ekonomisë, Tregtisë dhe Energjetikës të kalojë për institucionin e varësisë, ALBINVEST, shumën 25 000 000 (njëzet e pesë milionë) lekë, në nënzërin “Fondi i konkurrueshmërisë”, i cili zëvendëson nënzërin “Studime në fushën e investimeve” të zërit “Mbështetje për zhvillim ekonomik”.
9. Ngarkohen Ministria e Ekonomisë, Tregtisë dhe Energjetikës dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

